
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	16 martie 2011

	Nr.
	27/742


R A P O R T

asupra propunerii legislative privind acordarea 
tichetelor pentru carte
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 705 din 22 noiembrie 2010, cu dezbaterea pe fond, în procedură obişnuită, a propunerii legislative privind acordarea tichetelor pentru carte.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.757/16.06.2010)

· avizul negativ al Comisiei pentru buget, finanţe şi bănci (nr.623/28.02.2011)

· avizul negativ al Comisiei juridice, de disciplină şi imunităţi (nr.31/1074/07.12.2010)
· avizul favorabil al Comisiei pentru învăţământ, ştiinţă, tineret şi sport (nr.29/296/02.02.2011)
· punctul de vedere negativ al Guvernului (nr.2035/09.08.2010).

Propunerea legislativă are ca obiect de reglementare acordarea de către angajatori, a unor bonuri de valoare, denumite tichete pentru carte. Se preconizează că acestea vor fi suportate integral de angajator, iar sumele corespunzătoare acestora vor fi deductibile la calculul impozitului pe venit, în limita a 100 euro pentru fiecare angajat, pe an calendaristic.
Comisia propune Plenului Camerei Deputaţilor respingerea iniţiativei legislative întrucât iniţiatorii nu au avut în vedere impactul financiar asupra bugetului general consolidat, care este de aproximativ 571 milioane lei.  Acordarea de regimuri fiscale preferenţiale înseamnă în fapt o sarcină fiscală mai mare pentru contribuabilii care nu sunt vizaţi de aceste măsuri şi, totodată, încalcă dispoziţiile Constituţiei României, republicată, referitoare la justa aşezare a sarcinilor fiscale.
Propunerea legislativă face parte din categoria legilor ordinare, conform prevederilor art.75 alin.(1) din Constituţia României, republicată.

La dezbaterile care au avut loc în şedinţa comisiei din 9 martie 2011 au participat, în conformitate cu prevederile art.55 din Regulamentul Camerei Deputaţilor:

· d-na Irina Cajal - Subsecretar de Stat, Ministerul Culturii şi Patrimoniului Naţional
· d-na Gheorghiţa Toma – director, Ministerul Finanţelor Publice.

La lucrările comisiei au fost prezenţi 26 deputaţi, din totalul de 27 membri ai comisiei.

Raportul comisiei, de respingere, a fost adoptat cu majoritate de voturi (7 voturi împotrivă).
Propunerea legislativă a fost respinsă de Senat în şedinţa din 17 noiembrie 2010.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Victor Paul Dobre



Kerekes Karoly

Întocmit,
Consilier parlamentar Elena ANGHEL

